GiliGold/VAD_KnessetCorpus huggingface dataset:
ניר ברקת:
הם הפורשים הרי, נכון, לא הוא הפורש?
גיא בוסי:
ב-30 במאי, בשיתוף צילום מסך מפוסט קודם של יו"ר המפלגה בנט בו כתוב שלפיד לא יהיה ראש הממשלה, רשם בציניות נגד בנט כך: "חשוב להילחם בפייק ניוז".
גיא בוסי:
אני ממש מצטער שאי אפשר להראות את זה במסך, זה נמנע ממני על ידי הוועדה.
יצחק פינדרוס:
כי זו פגרה, זה לא עובד.
יצחק פינדרוס:
בוועדות הרגילות זה עובד.
יצחק פינדרוס:
כנראה בפגרה יש להם איזו שהיא בעיה במערכת המחשוב.
גיא בוסי:
הציוץ הוא צילום מסך של חבר הכנסת בנט, בו הוא אומר כך: "לפיד לא יהיה ראש ממשלה.
גיא בוסי:
אני איש ימין, כך גם רוב המצביעים.
גיא בוסי:
הממשלה הבאה שתקום תהיה ממשלת ימין.
גיא בוסי:
יש 80 מנדטים ימניים ושבע אפשרויות.
גיא בוסי:
נקים ממשלת ימין שאכפת לה מהאזרחים והאזרחיות".
גיא בוסי:
תגידו לי, זה לא פייק ניוז?
גיא בוסי:
זה לא אמת דיברתי?
גיא בוסי:
אנחנו השתגענו שעל אמת אנחנו מעלים חבר כנסת בבקשת פרישה?
גיא בוסי:
לא משנה מה כל אחד ואחד מכם מאמין, אבל להגיד "אני לא אשב עם מרצ" ולשבת עם מרצ זאת אי אמירת אמת, זה כזב, אין דרך אחרת להסביר את זה.
גיא בוסי:
יכול מגיש בקשת הפרישה או שלוחו להגיד "מנענו בחירות חמישיות".
גיא בוסי:
יכול להיות שזה נכון, אני לא יודע, אבל אין ספק שהטיעון "לא נשב עם מרצ" איננו מתקיים.
גיא בוסי:
אם חבר הכנסת שיקלי שהיה בין אלה שהתחייב לא לשבת עם מרצ אומר שזה פייק ניוז, איפה אפשר להגיד שזה פורש, איפה התמורה כאן?
גיא בוסי:
אם אתם מאמין שהמפלגה שלך בגדה בעקרונות שלך, בגדה במצביעים שלך, אתה צריך להראות להם שאתה נשאר ונלחם.
יצחק פינדרוס:
כמו שעשתה מרב מיכאלי - -
גיא בוסי:
ובבוא היום להתמודד איתו באותו מקום.
גיא בוסי:
זה דבר שהוא בלתי אפשרי למנוע ממנו.
גיא בוסי:
אז כן, אני מצטער להגיד שלדידו של חבר הכנסת שיקלי הציוץ הזה הוא פייק ניוז מראשיתו ועד סופו, לא מוכחת בו תמורה ובלתי אפשרי להציג אותו כמשהו שמוכיח פרישה.
גיא בוסי:
בראיון לעיתון "בשבע" אומר חבר הכנסת שיקלי כך: "ראש ממשלה עם שישה מנדטים זו הזיה, נפלנו על הראש".
יצחק פינדרוס:
מי אמר את זה?
גיא בוסי:
השאלה מי אמר את זה.
יצחק פינדרוס:
בנט.
גיא בוסי:
מי שאמר את זה הוא חבר הכנסת שיקלי שנתלה באילנות גבוהים.
גיא בוסי:
מי הוא אותו אילן שלעיתים נשאר לבד ועליו הוא נתלה?
גיא בוסי:
מגיש בקשת הפרישה בנט.
גיא בוסי:
הוא אמר שאדם עם 10 מנדטים לא יכול להיות ראש ממשלה.
גיא בוסי:
אם אדם עם 10 מנדטים לא יכול להיות ראש ממשלה, האם אדם עם שישה מנדטים יכול להיות ראש ממשלה?
יצחק פינדרוס:
לא הבנתי אם שישה זה פחות מ-10 או יותר, לא למדתי ליבה.
גיא בוסי:
אם אדם עם 10 מנדטים לא יכול להיות ראש ממשלה, איך אדם עם שישה מנדטים יכול להיות ראש ממשלה?
גיא בוסי:
צריך לתת לחבר הכנסת שיקלי פרס על דיוק.
גיא בוסי:
אני רוצה להמשיך לעניין ההזיה.
גיא בוסי:
מה זו הזיה?
גיא בוסי:
הזיה זה כשאדם נמצא באיזה שהוא מצב נפשי שהוא הוזה דברים, שהוא רואה דברים שלא התקיימו.
גיא בוסי:
ניקח כדוגמה את געל בן עבד שעליו נאמר בספר שופטים כך: "את צל ההרים אתה רואה כאנשים".
גיא בוסי:
בדיוק זה המקרה.
מיכל רוזין:
לא, צל הרים רואים כהרים.
גיא בוסי:
בוא נלך למקור, תפתחי את ספר שופטים.
גיא בוסי:
זה בדיוק המקרה.
גיא בוסי:
זו הזיה.
גיא בוסי:
אם תביאו לכאן מישהו מהירח או את אותו לוחם יפני שנשאר ביערות במלחמת העולם השנייה ותספרו לו שבמדינת ישראל יש ראש ממשלה עם שישה מנדטים, הוא יגיד להם שזה הזוי.
גיא בוסי:
אין מחלוקת שזה חוקי, אין מחלוקת שזה לפי הדין, אבל זה לא הזוי?
גיא בוסי:
בוודאי שזה הזוי.
גיא בוסי:
הוסיפו בציטוט בפרט חמש, אם אתם רואים, כך: "לא מונעים בחירות דרך הונאה של מצביעים".
גיא בוסי:
אחד הטיעונים נגד חבר הכנסת שיקלי כדי להכריז עליו כפורש עם כל הסנקציות זה המשפט הבא: "לא מונעים בחירות דרך הונאה של מצביעים".
גיא בוסי:
בקרב החבר'ה של ההתיישבות הצעירה כ-17,000 קולות הלכו למפלגת ימינה.
דוד אמסלם:
תתנצלו בפני כל אחד ואחד שם.
דוד אמסלם:
כהנא, תתחיל לנסוע כי ארבע שנים ייקח לך רק להתנצל.
דוד אמסלם:
לך תתנצל, אתה ובנט סעו להתנצל.
גיא בוסי:
אחד מהדברים הראשונים שמגיש בקשת הפרישה וזאת שסירבה להגיע לדיון הבטיחו זה לחבר את החשמל להתיישבות הצעירה.
גיא בוסי:
עדיין חרוטה בזיכרוני האמירה של חברת הכנסת לראש הממשלה, ואני מצטט: "איך אתה לא מתבייש, נבחרת בקולות של ההתיישבות הצעירה".
אורית סטרוק:
אמרתי שהוא יושב על הפתקים שלהם.
גיא בוסי:
אני מתנצל, יושב על הפתקים.
גיא בוסי:
אם זו לא הונאה של מצביעים, מה היא הונאה של מצביעים?
גיא בוסי:
האם על אמירת אמת בלי תמורה ניתן להטיל כזאת סנקציה?
גיא בוסי:
מה קורה איתכם?
גיא בוסי:
איך אפשר היה להכניס את זה, מישהו לא בדק את זה קודם?
גיא בוסי:
הרי אין מחלוקת שהייתה כאן הונאת מצביעים.
גיא בוסי:
אני חושב שאפילו הם אומרים את זה, אבל הם גם אומרים: נכון, הונינו ב-1,2,3,4,5,6,7,8, אבל ב-9 מנענו בחירות חמישיות.
גיא בוסי:
אני מקבל ואני מסכים שאם מדינת ישראל הייתה הולכת לבחירות חמישיות זה היה נורא.
אורית סטרוק:
עו"ד בוסי, זה יותר חמור מה שהם עשו עם נפגעי הטרור.
גיא בוסי:
אני בפרט שש מתוך 45.
גיא בוסי:
מבקש הבקשה שיתף בטוויטר ראיון בערוץ 13 בו נאמר כך: "המהלך המסתמן מרוקן את משמעותן של מילים וממיר אידיאולוגיות בכיסאולוגיות".
גיא בוסי:
מדובר בראיון של חבר הכנסת שיקלי לערוץ 13 שבו אכן הוא אמר את הדברים האלה.
גיא בוסי:
אני רוצה להגיד לכם מישהו שאמר את המילים "אם אתה מאמין שמפלגתך בגדה בעקרונותיך, בגדה במצעה לבוחרים".
גיא בוסי:
זה בדיוק מה שנעשה כאן.
גיא בוסי:
מה הכוונה במילה "מילים"?
גיא בוסי:
הכוונה להבטחות בחירות.
גיא בוסי:
אין מחלוקת, כמו שאמרתי קודם, שהבאתם את כל הסעיפים האלה ואנחנו חייבים בירור עובדתי על כל סעיף וסעיף, אבל גם אין מחלוקת שלא התקבלה התמורה.
גיא בוסי:
עם כל הצער שבדבר, חבר הכנסת שיקלי צודק, המהלך להקים ממשלה עם מרצ בתמיכת רע"ם אחרי שהבטחתם לבוחרים שלכם שלא תעשו את זה, הוא מהלך שמרוקן מתוכן את המשמעות של מילים.
גיא בוסי:
זו היא כיסאולוגיה.
גיא בוסי:
בוא נראה למה זו כיסאולוגיה, בוא נראה מה אלה שהפכו את האידיאולוגיה שלהם קיבלו.
גיא בוסי:
מגיש בקשת הפרישה הוא ראש הממשלה.
גיא בוסי:
זאת שלא התייצבה לדיון מסיבותיה שלה היא שרת הפנים.
גיא בוסי:
מי שהגיע לכאן וטען שלא ברשות ולא בסמכות הוא שר הדתות.
גיא בוסי:
זאת לא החלפה של כיסאולוגיה באידיאולוגיה?
גיא בוסי:
המשפט הזה נכון ומדויק.
גיא בוסי:
בהתקבל הטעם שאין תמורה ושהמשפט הוא מדויק, איך הדבר הזה יכול להיחשב כפרישה?
גיא בוסי:
על אמת לא מענישים.
גיא בוסי:
אתם לא יכול להעניש מי שאומר אמת, או מי שדבק באידיאולוגיה שלו.
גיא בוסי:
ב-6 ליוני 2021 אמר חבר הכנסת לישי שנרב בגלי צה"ל כך: "אם אוכרז כחבר כנסת מורד, האופציה הבאה היא להקים מפלגה בעצמי".
גיא בוסי:
מה ההבדל בין זה לבין זה שאני אגיד שהיום השמש זורחת?
גיא בוסי:
איך המשפט הזה, שהוא משפט אינפורמטיבי לחלוטין, יכול לשמש טענה ומסייע לבקשת פרישה?
גיא בוסי:
האם זאת לא האופציה הבאה?
גיא בוסי:
האם זה לא ברור כמו שאחד ואחד זה שתיים?
גיא בוסי:
איך אפשר על דבר כזה שהוא הגיונם של דברים, שהוא סביר, שזה מה שיקרה, להעניש?
גיא בוסי:
אם אתם תעשו את המעשה המנוגד לחוק ותכריזו עליו פורש, זה מה שיקרה.
גיא בוסי:
הוא אמר שהאופציה היא להקים מפלגה, מה שאומר שטרם הכריזו עליו כמורד, ובמקרה הזה כפורש, הוא ראה את עצמו כחלק מימינה.
גיא בוסי:
הוא ימינה אמיתי, לא אלה שסירבו להגיע לכאן מפחד.
גיא בוסי:
זה משפט מדויק שאני לא רואה שום דרך שניתן לחבר אותו לבקשת פרישה.
גיא בוסי:
תזכרו שהטיעון של השר כהנא לא היה לתמורה.
גיא בוסי:
הוא טען לתמורה של מר נתניהו ולעוד איזה מעשה שלא יעשה כלפי מי שנמצאת כאן.
גיא בוסי:
הוא לא דיבר על שום תמורה שקיבל חבר הכנסת שיקלי.
גיא בוסי:
הוא אמר דברים שאין בהם אמת, שהם לא קשורים לעובדות סתם כדי להכפיש.
גיא בוסי:
אם יש כאן מישהו שקיבל תמורה זה הצד השני, זה ימינה כולה, למעט אלה שאידיאולוגית סירבו להישאר בימינה.
יצחק פינדרוס:
או מונו לשגריר.
גיא בוסי:
אני עובר לשמונה.
גיא בוסי:
נדמה שזאת הייתה הכוונה שלכם במליאת הכנסת, ואני מצטט: " הם" – הם זה הרוב - "יכולים לעשות בזה שימוש כדי לקדם טובות הנאה אישיות כאשר נמצאים במשחק של העברת כוח או העברת שלטון".
גיא בוסי:
תמורת מה מוכרים את הייצוג הדמוקרטי?
גיא בוסי:
תמורת שלושה דברים עיקריים: כסף, שריון ומקום בכנסת.
גיא בוסי:
אף אחד מהדברים האלה לא ביקש ו/או קיבל חבר הכנסת שיקלי.
גיא בוסי:
לפי מה שקורה בתקשורת, וזה פורסם גם לגבי חבר הכנסת קרא, גם לגבי חבר הכנסת אורבך וגם לגבי שרת הפנים, יש כאן מרוץ לליכוד, מרוץ לפיצוי.
גיא בוסי:
סיעת ימינה כימינה לא תתקיים.
גיא בוסי:
אני חושב שהיחידה בימינה שלא פועלת לפרישה זאת חברת הכנסת פינטו, כל השאר רוצים לפרוש, כל השאר רוצים לברוח.
גיא בוסי:
נכון שהנבואה מאז שבית המקדש חרב אתם יודעים למי ניתנה, ואני לא קטן ולא שוטה, אבל סיעת ימינה לא תהיה בכנסת הבאה.
יבגני סובה:
אתה גם פרשן פוליטי?
גיא בוסי:
סיעת ימינה היא זאת שמבקשת את בקשת הפרישה.
גיא בוסי:
אני לא נביא, לא בן נביא ואני לא יודע מה צופן העתיד, אבל לאור מה שאמר אבי רצון על כך שאיילת שקד נפגשה עם בנימין נתניהו וביקשה ממנו שריון בשתי כנסות, ולאור זה שאביר קארה אומר "דיברתי" ומחפש את דרכו החוצה, אני אומר משהו הזוי?
גיא בוסי:
לא, אני אומר משהו שכנראה הגיוני שיקרה.
גיא בוסי:
נכון, ייתכן שלא, אבל לא תיתכן האפשרות שסיעת ימינה לא תהיה קיימת והיא זו שתטיל סנקציה על חבר כנסת שלא קיבל תמורה ושומר על האידיאולוגיה שלו.
גיא בוסי:
פרט 8 שמגיש בקשת הפרישה ביקש לצרף הוא שיתוף צילום מסך של הודעה שקיבל כהסבר ללמה הוא לא מתפטר.
גיא בוסי:
אני אמרתי לחבר הכנסת שיקלי כשהוא שכר את שירותיי שהוא לא צריך את שירותיי, די בהודעה הזאת, אני לא צריך להיות כאן.
גיא בוסי:
בהודעה כתוב כך: "רבים מצד פוליטי מסוים שואלים אותי "למה אתה בעצם לא מתפטר", והנה התשובה לפניכם: תודה לך על המאמץ, אבל כנראה שהפסדנו.
גיא בוסי:
אני בחרתי בנט, ואין לתאר את תחושת ההונאה והביזיון.
גיא בוסי:
שיהיה לך בהצלחה, יישר כוח על הכל".
גיא בוסי:
שוב, לא נעים לקרוא את המילים, אבל מגיש בקשת הפרישה צירף את צילום המסך הזה.
גיא בוסי:
צילום המסך הזה הוא צילום מסך של מישהי שהצביעה ימינה והתחושה שלה שהפסדנו.
גיא בוסי:
כי הצבענו בנט.
גיא בוסי:
שיהיה ברור, מי שטוען את זה זה לא מר שיקלי, טוענת את זה אזרחית שהצביעה ימינה.
גיא בוסי:
הרי איש בחטאו יומת.
גיא בוסי:
האם ניתן להאשים בבקשת פרישה שהסנקציה עליה אדירה על סמך דברים של גברת שלפי דעתי הוא לא פגש בחייו, מישהי שפשוט מצביעה?
גיא בוסי:
אתם מבינים את האבסורד?
גיא בוסי:
זה כמו הטיעון למה אין לך כובע.
גיא בוסי:
מה שהוא עשה סך הכל זה אמר: כן, יש איזו מצביעה שאני תומך בה.
גיא בוסי:
הדבר הזה לא יכול להיות חלק מבקשת פרישה, פשוט לא יכול להיות, זה בלתי אפשרי.
איתן גינזבורג:
אני אתן לך זמן עד 16:00 לסיים את דבריך.
גיא בוסי:
אין סיכוי שאני אסיים עד 16:00.
איתן גינזבורג:
גם בבית המשפט כשאתה אומר שאין סיכוי השופט אומר לך שזה מה שיש לך.
גיא בוסי:
לא, אדוני שוגה.
איתן גינזבורג:
הודעתי לך שאנחנו נישאר פה עד 16:00.
איתמר בן גביר:
למה להגביל בזמן כשעל הפרק זכויות כל כך חשובות?
גיא בוסי:
האם אני לא מדבר בקצרה כמו שביקשת?
גיא בוסי:
האם אני לא מדבר בכבוד?
גיא בוסי:
אני לא מבין, אני עושה את זה הכי מהר שאפשר.
גיא בוסי:
למדתי במורי, אני יודע לקרוא מהר.
איתמר בן גביר:
יש כאן עקרונות יסוד, יש כאן ערכים, אני לא מבין למה לצמצם את הדיון.
משה אבוטבול:
בפרט שהוא אומר דברי טעם, דברים משכנעים.
גיא בוסי:
אני מבקש להבהיר, אין סיכוי שאני אסיים עד 16:00.
גיא בוסי:
סיימתי, כמו שביקשתם, את השלב המקדמי, אני עכשיו עובר, כמו שמחייב סעיף 61, לבחון את המצב העובדתי.
איתמר בן גביר:
למתי קבעו דיון המשך?
איתמר בן גביר:
צריך שיהיה דיון המשך.
גיא בוסי:
ב-10 ביוני 2021 אמר חבר הכנסת שיקלי בראיון לאתר הידברות: "הולכת ונרקמת כאן ממשלה שהיא למעשה ממשלת ישראל הראשונה, ממשלה שבמהותה היא אליטיסטית, ממשלה שמדירה את השכבות העממיות במובן העמוק, שוללת את בחירתם החופשית של לא מצביעי ליכוד".
גיא בוסי:
יכול להיות שהמשפט הזה מרתיח את הדם, יכול להיות שהמשפט הזה גורם לאנשי הממשלה הזאת להרגיש לא נוח בכיסא שלהם, יכול להיות שמצביעי הממשלה הזאת מרגישים לא נוח עם האמירה הזאת, אבל מה באמירה הזאת מראה פרישה וקבלת תמורה?
גיא בוסי:
אם מישהו טוען שהממשלה הזאת היא ממשלה של ישראל הראשונה, איך יכול להיות שהטיעון הזה משמש נגד הפרישה שלו?
גיא בוסי:
אני מזכיר, לא מדובר בחופש ביטוי סתם, מדובר בחופש ביטוי של חבר כנסת, של חבר הרשות המחוקקת.
גיא בוסי:
אם תלכו בדרכים העקלקלות שמבקש לסלול לכם מגיש בקשת הפרישה יחד עם השר כהנא, אנה אנו באים?
גיא בוסי:
הם מבקשים להטיל מגבלות על חופש הביטוי שלכם.
גיא בוסי:
אני חוזר ואומר, תקשיבו למה שאמר חבר הכנסת שיקלי שבגינו מבקשים להכריז עליו כפורש.
גיא בוסי:
הדבר לא נאמר מעל דוכן הכנסת, הדבר לא נאמר בוועדה בכנסת, הדבר לא הוביל להצבעה כזאת או אחרת, הדבר לא הביא לתמורה, מדובר בראיון.
גיא בוסי:
גם בחוות הדעת לא אומרים שראיונות או עמדות שלנו יכולים לשמש לפרישה.
גיא בוסי:
הדבר הזה נאמר כשהממשלה עוד לא קמה.
גיא בוסי:
אתם מבינים, מגיש בקשת הפרישה מטיל סנקציה אדירה, הוא אומר: אמרת את זה קודם, לכן גם זה יהיה פרישה.
גיא בוסי:
אין כאן שום דבר של תמורה, אין כאן שום דבר בניגוד לעמדת הסיעה, נכון?
גיא בוסי:
אם יש עמדת סיעה זה אחרי הקמת הממשלה, לא לפני.
גיא בוסי:
איך יכול להיות שהדבר הזה ישמש ויסייע למגיש בקשת הפרישה?
גיא בוסי:
זה פשוט לא נתפס.
גיא בוסי:
אתם מבינים מה עושים כאן כדי להוביל אתכם בכחש להכריז עליו כפורש?
גיא בוסי:
אתם מבינים את הסנקציה האדירה הזאת של למנוע את הזכות לבחור ולהיבחר?
גיא בוסי:
זה משהו שנאמר לפני הקמת הממשלה, כשאין מחלוקת על מה עמדת הסיעה.
גיא בוסי:
האם אנחנו יודעים שבמצב הזה הייתה עמדת סיעה?
גיא בוסי:
האם אנחנו יודעים שבזמן הזה כבר אמרו שכולם יסכימו?
גיא בוסי:
אני זוכר כאבי בטן של חבר הכנסת ניר אורבך, אני זוכר כאבי בטן של חברת כנסת אחרת.
משה אבוטבול:
היא קיבלה כדורים וזה לא עזר.
גיא בוסי:
איך יכול להיות שמשהו שנעשה טרם הקמת הממשלה, טרם גיבוש עמדת הסיעה.
גיא בוסי:
..?
גיא בוסי:
ככל שאני זוכר, יאיר שרקי אמר כמה ימים קודם, כשהיה "שומר חומות", שלא תקום ממשלה כזאת.
גיא בוסי:
זה פשוט בלתי מתקבל על הדעת שהדבר הזה נכנס פנימה ולא עבר ביקורת.
גיא בוסי:
יכול להיות שעשו גוגל ואמרו: יאללה, בוא נצרף מן הגורן ומן היקב, אין בליסטראות שלא נזרוק על חבר הכנסת שיקלי, כל מה שהוא אמר ביום שהוא נכנס לכאן ישמש כנגדו.
גיא בוסי:
זה יעלה על הדעת?
גיא בוסי:
תזכרו שריבונו של עולם נתן לאדם הראשון זכות טיעון.
גיא בוסי:
פה אין זכות טיעון.
גיא בוסי:
הדבר הזה נאמר לפני שהתגבשה עמדת הסיעה.
רם שפע:
אני נאלץ להפריע לך ולהגיד שסיעה מגבשת את השקפותיה גם לפני שממשלה קמה.
גיא בוסי:
פרט 10 הוא ראיון בערוץ 12 מה-12 ביוני 2021, ואני מצטט ממגיש בקשת הפרישה: "גדעון סער ונפתלי בנט שברו שורות, הם פירקו את המחנה הלאומי".
גיא בוסי:
אני לא מוצא באמירה שום פרישה ושום קבלת תמורה למעט אמירה אידיאולוגית.
גיא בוסי:
בגלל שהשר גדעון סער לא כאן בואו נתעסק במגיש בקשת הפרישה.
גיא בוסי:
האם מגיש בקשת הפרישה בהחלטתו לא לצרף את הליכוד לממשלה פירק את המחנה הלאומי?
גיא בוסי:
מי הוא המחנה הלאומי?
אמיר אוחנה:
מנסור עבאס.
מיכאל מלכיאלי:
מרצ.
דוד אמסלם:
וליד טאהא שאמר בטלוויזיה שחיילי צה"ל הם מחבלים.
דוד אמסלם:
אתה מבין עם מי אנחנו מתעסקים?
דוד אמסלם:
מתן כהנא, אתה מבין מי בחר אותו?
דוד אמסלם:
וליד טאהא.
אבי מעוז:
יש את המחנה הלאומי הפלסטיני ויש את המחנה הלאומי היהודי.
מיכל רוזין:
בשביל זה הציבור בחר בנו – לייצג את - -
דוד אמסלם:
חבר הכנסת מאזן גנאים אומר שכל שאהיד זה כתר על כל הערבים.
דוד אמסלם:
שנבין עם מי יש לנו עסק.
דוד אמסלם:
הבן אדם חמדן, חייב להיות ראש ממשלה עם שישה מנדטים.
דוד אמסלם:
תראה כמה חמדנות, כמה שפלות יש בבן אדם אחד.
דוד אמסלם:
איך אתם מסתכלים על עצמכם במראה?
דוד אמסלם:
איך בבוקר אתם קמים?
דוד אמסלם:
כהנא, איך אתה קם?
דוד אמסלם:
איך אתה מסתכל על עצמך?
גיא בוסי:
אני עובר לפרט 11 שגם עוסק במחנה הלאומי, לכן אני יכול לקשר מין שאינו במינו.
גיא בוסי:
"הממשלה החדשה קומדיה פוליטית וטרגדיה לאומית".
גיא בוסי:
אתם יודעים כמה חברי כנסת השתמשו בביטוי הזה על עשרות אלפי דברים, על אין ספור דברים?
גיא בוסי:
האם לא יכול להיות שזו עמדה לגיטימית של חבר כנסת?
גיא בוסי:
האם לא יכול להיות שאמירה כזאת יכולה להיאמר?
גיא בוסי:
ושוב אני אומר, האמירות האלו לא נאמרו בכנסת כדי לקבל תמורה, האמירות האלו לא נאמרו בכנסת כדי לקבל טפיחה על השכם, האמירות האלו נאמרו מחוץ, כחלק מתפקידו של חבר כנסת, כחלק מחופש הביטוי שלו בראיון ברדיו.
גיא בוסי:
אני מנסה להסתכל על הפרצופים שלכם ולשכנע.
גיא בוסי:
בראיון ברדיו, לשיטתו של מגיש בקשת הפרישה ולשיטת שרת הפנים, אסור להגיד משהו שמנוגד למה שאומר היושב-ראש.
גיא בוסי:
זה פשוט בלתי מתקבל על הדעת.
גיא בוסי:
ברור לכל מי שנמצא בחדר שהכוונה במילים "ממשלה לאומית" היא לממשלה שמייצגת את הצד הימני במפה.
גיא בוסי:
זה היה ברור גם במועד אמירת הדברים.
גיא בוסי:
אני עובר לפרט 12.
גיא בוסי:
ב-18.6.2021 טוען מגיש בקשת הפרישה, הוא העלה בטוויטר קטע וידיאו שבו שיקלי מצביע נגד הממשלה וכותב כך: "לעולם לא אתן את ידי לממשלה שגורלה תלוי באצבעותיהם של תומכי טרור".
יצחק פינדרוס:
אלה דברים שלא היו עכשיו.
גיא בוסי:
אני חייב לעשות בירור עובדתי.
גיא בוסי:
אני שם בצד את הסיפה של המשפט הזה.
גיא בוסי:
מה בסך הכל אמר חבר הכנסת שיקלי למעט הצגת מצג עובדתי?
גיא בוסי:
לאור האידיאולוגיה שלו, לאור צו מצפונו, לאור ההתחייבות של הבוחרים שלו, הוא אמר שהוא לא ייתן ידו לממשלה שגורלה תלוי באצבעותיהם של תומכי טרור.
גיא בוסי:
איפה קבלת התמורה?
גיא בוסי:
לו היינו שואלים את מגיש בקשת הפרישה ואת שרת הפנים בבוקרו של יום הבחירות האם תתנו ידכם לממשלה שגורלה תלוי באצבעותיהם של תומכי טרור, התשובה הייתה לא באלף רבתי.
גיא בוסי:
נעבור לפרט 14.
גיא בוסי:
נאמר בראיון שהוא נפגש עם נתניהו בארבע עיניים, ביוזמתו של נתניהו.
גיא בוסי:
חבריי חברי הכנסת, מרגע זה חל עליכם איסור מפורש מדאורייתא להיפגש עם אנשים מהצד השני.
גיא בוסי:
דעו לכם, אם תיפגשו עם אנשים מהצד השני, יטילו עליכם פרישה, תוכרזו כפורשים.
גיא בוסי:
גם אם לא קיבלתם תמורה, גם אם זה על פי צו מצפונכם, גם אם זה אידיאולוגי, אסור לכם להיפגש עם אף אחד מהצד השני.
גיא בוסי:
שלא תעזו להיפגש עם מישהו שהיה כאן ראש ממשלה 12 שנה, שלא תעזו להיפגש עם מי שהוא יושב-ראש הסיעה הגדולה ביותר בישראל.
גיא בוסי:
הוא מחוץ למחנה, הוא צלם בהיכל, אסור להיפגש, אסור לראות אותו כמו חמץ בפסח.
גיא בוסי:
איך זה יכול להיות?
אבי מעוז:
למי אתה פונה - לחברי האופוזיציה או הקואליציה?
גיא בוסי:
כשאני פונה לצד מסוים מפריעים לי.
אבי מעוז:
אסור לך להיפגש איתי?
גיא בוסי:
לא שאסור, אבל אם תיפגש, זה יישמר לך לשעת מבחן שבו ישלפו את זה ויגידו: רגע, הוא פעל בניגוד לרב טאו שאמר שאסור להיפגש, למשל, עם מיכל רוזין.
אבי מעוז:
אני מבקש ממך, אל תשרבב את שמו של הרב בדיון הזה, תשמור על כבודו של הרב.
גיא בוסי:
האם יעלה על הדעת שמרכז המפלגה מורה לך לא להיפגש יותר, לא לדבר יותר עם חברי כנסת?
גיא בוסי:
איך ניתן להעלות את זה בבקשת פרישה?
גיא בוסי:
החטא הנורא שדינו פרישה כשלא התקבלה תמורה הוא להיפגש עם חבר הכנסת נתניהו.
גיא בוסי:
זה שהוא נפגש ושוחח בבלפור בארבע עיניים ביוזמתו של נתניהו, הדבר הזה אסור.
איתן גינזבורג:
אנחנו מסיימים כעת.
אבי מעוז:
לעת עתה.
איתן גינזבורג:
הודעתי שעורך דין בוסי ידבר עד שעה 15:30, שלוש שעות של טיעון.
איתן גינזבורג:
הארכתי בעוד חצי שעה, לשלוש וחצי שעות טיעון.
איתן גינזבורג:
הודעתי שאחרי הזמן הזה שנקבתי ידבר חבר הכנסת שיקלי, יאמר את דבריו לוועדה, כשלאחר מכן נתחיל את הדיון בין חברי הכנסת.
איתן גינזבורג:
לבקשת חבר הכנסת שיקלי הוא ידבר לאחר ההפסקה.
איתן גינזבורג:
אנחנו נצא להפסקה של 45 דקות, נחזור לכאן ב-16:45.
איתן גינזבורג:
שלום לכולם, אני מחדש את ישיבת הוועדה ואנחנו ממשיכים בדיון.
איתן גינזבורג:
אנחנו לקראת סיום הפרק של שמיעת טענות הצדדים.
איתן גינזבורג:
אבקש לאפשר לחבר הכנסת שיקלי לומר את דברו.
איתן גינזבורג:
לאחר דבריו של חבר הכנסת שיקלי נערוך דיון בקרב חברי הכנסת.
איתן גינזבורג:
לא נוכל לקיים דיון שבו כל חבר כנסת יגיד את כל מה שהוא רוצה, נגביל זאת בזמנים כמקובל בוועדות.
איתן גינזבורג:
לדוגמה: בדיון על אודות בקשת הסרת החסינות מחבר הכנסת חיים כץ, הוגבלה זכות הדיבור לשלוש דקות עבור כל חבר כנסת.
איתן גינזבורג:
אאפשר מעט יותר אבל אי-אפשר הרבה יותר כי ישנם הרבה חברי כנסת ולא נוכל להישאר כאן עד כלות.
איתן גינזבורג:
כולם יוכלו להתבטא, לומר את דברם ולנסות לשכנע את החברים.
איתן גינזבורג:
חבר הכנסת שיקלי, בבקשה.